Document ID: 32009R0146

KOMISSION ASETUS (EY) N:o 146/2009,
annettu 20 päivänä helmikuuta 2009,
asetuksen (EY) N:o 2076/2005 liitteen II muuttamisesta siltä osin kuin on kyse kalastustuotteiden tuonnista Kamerunista
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 9 artiklan,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 16 artiklan,
sekä katsoo seuraavaa:
(1)
Asetuksen (EY) N:o 854/2004 11 artiklan 1 kohdassa säädetään, että eläinperäisiä tuotteita voidaan tuoda ainoastaan sellaisesta kolmannesta maasta tai kolmannen maan osasta, joka on kyseisen asetuksen mukaisesti laaditussa luettelossa.
(2)
Euroopan parlamentin ja neuvoston asetusten (EY) N:o 853/2004, (EY) N:o 854/2004 ja (EY) N:o 882/2004 täytäntöönpanoa koskevista siirtymäjärjestelyistä 5 päivänä joulukuuta 2005 annetussa komission asetuksessa (EY) N:o 2076/2005 (3) säädetään, että poiketen siitä, mitä asetuksen (EY) N:o 854/2004 11 artiklan 1 kohdassa säädetään, jäsenvaltiot voivat tietyin edellytyksin sallia kalastustuotteiden tuonnin kolmansista maista, jotka on lueteltu kyseisen asetuksen liitteessä II.
(3)
Kyseiset kolmannet maat, joissa ei vielä ollut tehty yhteisön tarkastusta maiden hygieniaolosuhteiden tarkastamiseksi ja sen toteamiseksi, että maiden toimivaltaisten viranomaisten tekemät tarkastukset vastaavat yhteisön lainsäädännön vaatimuksia, luetellaan asetuksen (EY) N:o 2076/2005 liitteessä II. Kamerun sisältyy nykyään asetuksen (EY) N:o 2076/2005 liitteeseen II.
(4)
Yhteisön Kameruniin tekemä tarkastuskäynti vuonna 2003 paljasti vakavia puutteita kalastustuotteiden käsittelyn hygieniassa ja kyseisen kolmannen maan toimivaltaisten viranomaisten valmiudessa toteuttaa luotettavat kalastustuotteiden tarkastukset. Kamerun ei näin ollen pysty antamaan tarvittavia takeita siitä, että kalastustuotteet on hankittu edellytyksin, jotka vastaavat vähintään yhteisössä kalastustuotteiden tuotantoon ja markkinoille saattamiseen sovellettavia edellytyksiä. Tarkastuskäynnin jälkeen Kamerun keskeytti kalastustuotteiden viennin Euroopan unioniin.
(5)
Kamerunin toimivaltainen viranomainen ei ole vuoden 2004 jälkeen ilmoittanut yhteisölle korjaavien toimenpiteiden toteuttamisesta vuonna 2003 todettujen puutteiden korjaamiseksi. Vuonna 2008 Kamerun kieltäytyi yhteisön suorittamasta paikalla tehtävästä tarkastuksesta sillä perusteella, että kamerunilaisilla kalatehtailla tai kalastusaluksilla ei ole aikomusta viedä kalastustuotteita Euroopan unioniin lyhyellä aikavälillä.
(6)
Kalastustuotteiden tuontia yhteisöön Kamerunista ei tämän vuoksi pitäisi enää sallia.
(7)
Sen vuoksi asetusta (EY) N:o 2076/2005 olisi muutettava.
(8)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2076/2005 liite II tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä helmikuuta 2009.

Labels: 5
0
3
6
18